钦定古今图书集成/明伦汇编/氏族典/第103卷 > 《廖用贤尚友录》 > 嵇康
## 钦定古今图书集成/明伦汇编/氏族典/第103卷 > 《廖用贤尚友录》 > 嵇康

按《晋书嵇康传》，“康字叔夜，谯国铚人。其先姓奚，会稽
上虞人，以避怨徙焉。铚有嵇山，家于其侧，因而命氏。
康早孤，有奇才，远迈不群，身长七尺八寸，美词气，有
风仪，恬静寡欲，含垢匿瑕，宽简有大量，学不师受，博览无不该通。长好老庄。与魏宗室婚，拜中散大夫。常
修养性服食之事，弹琴咏诗，自足于怀。以为神仙禀
之自然，非积学所得。至于导养得理，则安期、彭祖之
伦可及。”乃著《养生论》，与陈留阮籍、河内山涛、向秀、沛
国刘伶、籍兄子咸、琅琊王戎为竹林之游。康尝采药
游山泽，会其得意，忽焉忘反。时有樵苏者遇之，咸谓
神。至汲郡山中见孙登，康遂从之游。康又遇王烈，共
入山，山涛将去，选官举康自代，乃与涛书以解。性绝
巧而好锻，宅中有一柳树甚茂，乃激水圜之，每夏月，
居其下以锻。东平吕安，服康高致，康友而善之。后安
为兄所枉诉，以事系狱，辞相证引，遂复收康。初，康居
贫，尝与向秀共锻于大树之下，以自赡给。颍川锺会，
贵公子也，精练有才辩，故往造焉。康不为之礼，会以
此憾之。及是言于文帝曰：“嵇康，卧龙也，不可起。公无
忧天下，顾以康为虑耳。”因谮康欲助毋丘俭。帝昵听
信，会遂害之。康将刑东市，太学生三千人请以为师，
弗许。康顾视日影，索琴弹之，时年四十。海内之士莫
不痛之。帝寻悟而恨焉。